मल्लिनाथा, मिथिलाक राजा कुम्भा, महारानी प्रजावती क पुत्री आओर मिथिला क राजकुमारी छलीह । आगाँ चलिकए मल्लिनाथा जैन धर्म क उन्नीसम तीर्थंकर बनलीह । मल्लिनाथा जैन धर्म क इकलौती महिला तीर्थंकर छलीह जे महावीर स पहिने क छलीह । मल्लिनाथा क जन्म मिथिलाक इक्ष्वाकु राजवंश मे मार्गशीर्ष क शुक्ल पक्ष क एकादशी कए अश्विनी नक्षत्र मे भेल छल । हिनकर माता क नाम रक्षिता देवी छलथि ।
 मल्लिनाथा मिथिला मे मार्गशीर्ष मास कए शुक्ल पक्षक एकादशी तिथि कए दीक्षा प्राप्ति केने छलीह । दीक्षा प्राप्ति क दू दिन बाद खीर स ई प्रथम पारण केने छलीह । एहिक उपरान्त एक साल धरि दिन-राति कठोर तप केलाक बाद भगवान मल्लिनाथा कए मिथिले मे अशोक वृक्ष क नीचा 'कैवल्य ज्ञान' क प्राप्ति भेल । हिनकर देहक वर्ण नीला, जखनकि चिह्न कलश छल । मल्लिनाथा क यक्षक नाम कुबेर आओर यक्षिणी क नाम धरणप्रिया देवी छलथि । जैन धर्मावलम्बी क अनुसार मल्लिनाथाक गणधरक कुल संख्या 28 छल, जेकरा मे अभीक्षक स्वामी हिनकर प्रथम गणधर छलथि ।
 मल्लिनाथा सदिखन सत्य आओर अहिंसा क अनुसरण केलथि अओर अनुयायी क सेहो यैह राह पर चलबाक सन्देश देलथि । फाल्गुन मासक शुक्ल पक्ष क द्वितीया तिथि कए 500 साधू क संग ई सम्मेद शिखर पर निर्वाण प्राप्त केलथि । जैन धर्मावलंबी क अनुसार हिनकर प्रतीक चिह्न- कलश, चैत्यवृक्ष- कंकेली (अशोक), यक्ष- वरुण, यक्षिणी- जया छलथि । 